เร่เข้ามาหาแหล่งจ่ายดอกฝากสูงลิ่ว4%
ตลาดเงินฝากแข่งกันสนั่นเมือง สหกรณ์ออมทรัพย์กัดฟันขึ้นดอกเบี้ยแข่งกับธนาคารเต็มรูปแบบ
6 ก.ย. 2554

ตลาดเงินฝากแข่งกันสนั่นเมือง สหกรณ์ออมทรัพย์กัดฟันขึ้นดอกเบี้ยแข่งกับธนาคารเต็มรูปแบบ 
นายก๊ก ดอนสำราญ ประธานกรรมการชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า เพื่อให้สามารถแข่งขันกับธนาคารพาณิชย์ได้ ชสอ. ได้ออกตั๋วสัญญาใช้เงินระยะสั้น 1 เดือน จ่ายดอกเบี้ย 3.2% ระยะเวลา 3 เดือน จ่ายดอกเบี้ย 3.55% ระยะเวลา 5 เดือน จ่ายดอกเบี้ย 3.65% ระยะเวลา 9 เดือน จ่ายดอกเบี้ย 4.35% ระยะเวลา 36 เดือน จ่ายดอกเบี้ย 5% 
ขณะเดียวกัน ได้ปรับดอกเบี้ยเงินฝากประจำขึ้นใหม่ โดยดอกเบี้ยเงินฝากประจำ 1 เดือน จ่ายดอกเบี้ย 3.25% เงินฝากประจำ 3 เดือน ดอกเบี้ย 3.6% เงินฝากประจำ 5 เดือน จ่ายดอกเบี้ย 3.7% เงินฝากประจำ 9 เดือน จ่ายดอกเบี้ย 4.4% 
“เมื่อเปรียบเทียบดอกเบี้ยกันแล้วการลงทุนด้วยการฝากเงินกับ ชสอ. จะได้ผลตอบแทนที่สูงกว่าและสมาชิกสหกรณ์ยังจะได้เงินปันผลและการยกเว้นภาษีดอกเบี้ยด้วย” นายก๊ก กล่าว
ด้านนายสิริ เสนาจักร์ ผู้ช่วยกรรมการผู้จัดการใหญ่ ธนาคารเกียรตินาคิน กล่าวว่า ธนาคารได้ขึ้นดอกเบี้ยเงินฝากประจำ 3 เดือนขึ้นมา โดยจ่ายดอกเบี้ย 3.40% และขึ้นดอกเบี้ยตั๋วแลกเงินอายุ 3 เดือน ขึ้นมาเป็น 3.75% เงินฝากประจำ 9 เดือนจ่ายดอกเบี้ย 3.75% และได้ปรับขึ้นดอกเบี้ยตั๋วแลกเงินอายุ 9 เดือน ขึ้นเป็น 4% 
นอกจากนี้ธนาคารยังได้ออกผลิตภัณฑ์เงินฝากออมทรัพย์พิเศษ KK Sma Sartvings จ่ายดอกเบี้ย 3% ซึ่งถือว่าให้ผลตอบแทนสูงในปัจจุบัน โดยรับฝากขั้นต่ำ 1 แสนบาท สูงสุดไม่เกิน 10 ล้านบาท สามารถถอนได้ปีละ 4 ครั้ง และสำหรับเงินฝากส่วนที่เกิน 10 ล้านบาท จะได้รับดอกเบี้ย 2.50% สามารถถอนได้ปีละ 4 ครั้ง